23. februar 2023

**Valg til Investorforum 2023**

I henhold til § 98 i Lov om finansiel virksomhed indkaldes hermed til valg til Fundmarket A/S’ (herefter benævnt ”Selskabet”) investorforum.

Valgret tilkommer enhver, der er navnenoteret investor i en af de af Selskabet administrerede foreninger. De omfattede foreninger er Investeringsforeningen PortfolioManager samt Kapitalforeningen PortfolioManager.

Selskabets valgregulativ findes nedenfor.

Kandidatskema kan fremsendes efter henvendelse til Selskabet på kontakt@fundmarket.dk.

Oplysninger om Finanstilsynets Fit & Proper krav findes på Finanstilsynets hjemmeside.

**Tidsplan for investorforum 2023**

Der kan opstilles kandidater til investorforummets valg af et medlem til bestyrelsen i Fundmarket A/S. Kandidater kan opstilles i opstillingsperioden 23. februar 2023 – 9. marts 2023. Materialet skal være Selskabet i hænde senest den 9. marts 2023 kl. 16.00.

Kandidater skal opfylde de sædvanlige regler til bestyrelsesmedlemmers erfaring og hæderlighed, som fremgår af lovgivningen, og det valgte bestyrelsesmedlem skal på lige fod med øvrige bestyrelsesmedlemmer ”Fit & Proper”-godkendes af Finanstilsynet. Kandidater skal opfylde de kriterier, som til enhver tid måtte være gældende for valgbarhed i overensstemmelse med Selskabets vedtægter, evt. opstillede krav i kandidatskema samt den påkrævede dokumentation, som fremgår af kandidatskema. Selskabet vurderer, om kandidaten opfylder kravene til at blive valgt.

Det af investorforummet udpegede bestyrelsesmedlem har samme rettigheder, ansvar og pligter, herunder tavshedspligt, som øvrige bestyrelsesmedlemmer i Selskabet.

Kandidatskema fremsendes ved henvendelse til Selskabet på kontakt@fundmarket.dk.

En investor kan ikke opstille sig selv, og enhver investor kan kun opstille én kandidat.

Efter udløb af opstillingsperioden foretager Selskabet en vurdering af kandidaterne iht. de gældende krav. Kandidater, der ikke opfylder kravene, opstilles ikke på kandidatlisten. Kandidaterne orienteres direkte.

Information om de godkendte kandidater vil fremgå af Fundmarkets hjemmeside senest den 24. marts 2023. Valghandlingsperioden starter den 24. marts 2023 og ophører den 30. marts 2023 kl. 16.00. Valget gennemføres ved digitalt valgmøde den 31. marts 2023 kl. 7.30.

I valghandlingsperioden kan der anmodes om deltagerbevis til valgmødet eller afgives fuldmagt til stemmeafgivelse på valgmødet. Deltagelse i valgmødet kræver gyldigt deltagerbevis. Fuldmagt skal være skriftlig, underskrevet og dateret. Fuldmagter er kun gyldige, hvis de er Selskabet i hænde inden udløb af valghandlingsperioden. Anmodning om deltagerbevis eller afgivelse af fuldmagt sendes til Selskabet på kontakt@fundmarket.dk inden udløb af valghandlingsperioden.

Resultatet af valget offentliggøres på Fundmarket.dk senest den 31. marts 2023.

Med venlig hilsen

Direktionen og bestyrelsen i Fundmarket A/S

**Valgregulativ for investorforummets valg af bestyrelsesmedlem i Fundmarket A/S**

**Investorforum**

Valgregulativet er udarbejdet i henhold til lov om finansiel virksomhed § 98 og i overensstemmelse med Selskabets vedtægter for at fastlægge reglerne for muligt valg af investorrepræsentant til bestyrelsen for Fundmarket A/S (herefter benævnt ”Selskabet”).

Investorer i de UCITS og AIF, som selskabet administrerer, har ret til gennem et investorforum at vælge ét medlem til bestyrelsen i Selskabet.

**Indkaldelse og opstilling af kandidater**

På Selskabets hjemmeside indkaldes årligt valg til Selskabets investorforum. I indkaldelsen vil det fremgå, hvilke UCITS og AIF som er omfattet af valg til Selskabets investorforum. Af indkaldelsen vil tidsfrister, procedurer og krav for opstilling af kandidat og udførelse af valghandlinger fremgå.

***Opstillingsperiode***

Tidsrummet for opstilling af kandidater til investorforum.

***Valghandlingsperiode***

Tidsrummet, hvori investorforummets valg af ét medlem til bestyrelsen i Selskabet finder sted blandt de opstillede kandidater.

Indkaldelse til investorforum vil indeholde betingelser og krav, som hvervet som investorrepræsentant indebærer, samt hvilke oplysninger kandidaterne skal angive. Manglende oplysninger kan medføre at kandidaten ikke opstilles.

Der gælder samme krav til investorrepræsentanten som for de øvrige bestyrelsesmedlemmer, herunder skal kandidater være myndige fysiske personer og opfylde øvrige krav som lovgivningen stiller herunder godkendt som egnet og hæderlig af Finanstilsynet.

Investorer i de af Selskabet forvaltede foreninger, investor- og forbrugerorganisationer samt Selskabets bestyrelse kan over for investorforummet foreslå kandidater. En investor kan ikke opstille sig selv, og hver investor kan kun opstille én kandidat.

**Afholdelse af investorforummet**

Selve investorforummet og valg af investorrepræsentant gennemføres på et valgmøde eller ved elektronisk afstemning. Ved elektronisk afstemning, kan stemmeafgivelse ske i

valghandlingsperioden. Ved afholdelse af valgmøde, kan stemmeafgivelse ske ved deltagelse i valgmødet.

Stemmeafgivelse kan ske ved afgivelse af fuldmagt. Fuldmagten skal være skriftlig, underskrevet og dateret. Fuldmagten skal være Selskabet i hænde senest ved udløb af valghandlingsperioden.

Ved afholdelse af valgmøde forudsætter deltagelse heri et gyldigt deltagerbevis udstedt af Selskabet. Anmodning om deltagerbevis skal ske i valghandlingsperioden.

Såfremt der ikke er opstillet mere end én kandidat, betragtes den opstillede kandidat som valgt ved fredsvalg.

**Offentliggørelse af kandidater og valgbarhed**

Selskabet offentliggør de fremsendte kandidatforslag på Selskabets hjemmeside således, at den enkelte investor kan vurdere de opstillede kandidater. Selskabet sikrer, at kandidaterne overholder kandidatkravene inden offentliggørelse.

1. Kandidater skal opfylde de sædvanlige regler om bestyrelsesmedlemmers erfaring og hæderlighed, som fremgår af lovgivningen. Det valgte bestyrelsesmedlem skal på lige fod med øvrige bestyrelsesmedlemmer ”Fit & Proper” godkendes af Finanstilsynet.

2. Kandidater skal opfylde de kriterier, som til enhver tid måtte være gældende for valgbarhed i overensstemmelse med Selskabets vedtægter samt evt. opstillede krav i kandidatskema og den påkrævede dokumentation. Selskabet varetager en vurdering af, om kandidaten opfylder disse krav til at blive valgt. Kandidater, der ikke opfylder kravene, opstilles ikke på kandidatlisten.

3. Det af investorforummet udpegede bestyrelsesmedlem har samme rettigheder, ansvar og pligter, herunder tavshedspligt, som øvrige bestyrelsesmedlemmer i selskabet.

**Stemmeret og antal stemmer**

På investorforummet udøver investorerne deres stemmeret med har én stemme uanset det investerede beløb, jf. § 98, stk. 2 i lov om finansiel virksomhed.

En investor skal stemme samlet med alle sine andele. Valget afgøres ved simpelt stemmeflertal.

Stemmeret forudsætter, at investorens identitet og beholdning på en betryggende måde er konstaterbar for Selskabet senest 5 bankdage før valghandlingsperiodens afslutning.

Stemmeret kan som følge heraf kun udøves på de andele, som er noteret på investorens navn i foreningernes ejerbøger.

I tilfælde af stemmelighed vil forholdet blive afgjort ved lodtrækning. Såfremt ingen investorer afgiver stemmer, vil der ikke blive valgt nogen investorrepræsentant. Nyt investorforum vil da blive afholdt efter udløbet af den valgperiode, hvori der ikke er valgt en investorrepræsentant.

Ved tvivlsspørgsmål i forbindelse med stemmeoptællingen eller andre forhold, kan selskabet om nødvendigt vælge at inddrage Selskabets advokat.

**Offentliggørelse af resultat**

Valgresultatet offentliggøres på Selskabets hjemmeside efter valghandlingsperiodens afslutning. Valgresultatet meddeles direkte til den kandidat, der har opnået valg til bestyrelsen som investorrepræsentant.

**Indtræden i selskabets bestyrelse**

Medmindre det investorvalgte bestyrelsesmedlem er et eksisterende medlem af bestyrelsen, indtræder dette i Selskabets bestyrelse på førstkommende bestyrelsesmøde efter valget.

Som det er alment gældende for bestyrelsesmedlemmer i finansielle virksomheder, skal det investorvalgte bestyrelsesmedlem godkendes af Finanstilsynet som værende egnet og hæderlig (fit & proper). Såfremt medlemmet ikke kan opnå Finanstilsynets godkendelse, kan denne ikke være medlem af bestyrelsen i Selskabet. I tilfælde heraf gennemfører Selskabet hurtigst muligt et nyt opstillingsforløb og efterfølgende nyvalg. Valget gælder frem til udløbet af den ordinære valgperiode.

Investorrepræsentanten anmeldes endvidere i Erhvervsstyrelsen som bestyrelsesmedlem af Selskabet.

Såfremt den valgte investorrepræsentant udtræder af bestyrelsen i utide, skal bestyrelsen i Selskabet inden for et halvt år tage initiativ til afholdelse af nyt valg af investorrepræsentant. Valget gælder frem til udløbet af den ordinære valgperiode.

**Arbejdet i bestyrelsen**

Det investorvalgte bestyrelsesmedlem er underlagt samme betingelser som de øvrige bestyrelsesmedlemmer, herunder i relation til personligt erstatningsansvar, honorar, beslutningskompetence, tavshedspligt, m.v. Det investorvalgte bestyrelsesmedlem skal tiltræde bestyrelsens forretningsorden og interne regler for administrerede foreninger ved sin tiltrædelse.

Særligt om tavshedspligten gælder, at det investorvalgte bestyrelsesmedlem, på linje med de øvrige bestyrelsesmedlemmer, ikke har adgang til at videregive oplysninger, som denne har fået kendskab til under udøvelsen af hvervet som bestyrelsesmedlem, til nogen uden for bestyrelsen. Denne bestemmelse gælder også efter det investorvalgte bestyrelsesmedlem er udtrådt af bestyrelsen.

Bestyrelsesarbejdet er i høj grad reguleret af lovgivningens bestemmelser. Bestyrelsens virke følger et årshjul, som tilskriver regelmæssig gennemgang af politikker og governance dokumenter såvel som rapportering fra de ansvarlige for compliance, hvidvask og risikostyring. Det bemærkes, at bestyrelsesmedlemmer i investeringsforvaltningsselskabet ikke beskæftiger sig med investeringer eller de forvaltede foreningers porteføljer, men i høj grad beskæftiger sig med lovgivning og regulatoriske forhold for selve selskabet.

Vedtaget af bestyrelsen i Fundmarket A/S – 25. august 2021